**ΠΡΟΛΟΓΟΣ ΗΜΕΡΙΔΑΣ**

Καλησπέρα σας,

**Είναι η πρώτη φορά** , από όσο θυμόμαστε οι παλαιότεροι, που τα μαζικά ερασιτεχνικά αθλητικά σωματεία της πόλης διοργανώνουν από κοινού μια τέτοια ημερίδα με στόχους κοινούς και υψηλούς. Δεν αντιπροσωπεύουμε όλα τα αθλήματα - ούτε θα είχαμε τις δυνατότητες άλλωστε - όμως είμαστε παρόντες και συνδιαμορφώνουμε την σημερινή ημερήσια διάταξη **οι βασικοί σύλλογοι που εκπροσωπούμε τα μαζικά αθλήματα του ποδοσφαίρου, της καλαθοσφαίρισης, της πετοσφαίρισης, του ποδοσφαίρου σάλας και της αντισφαίρισης.**

Από την άποψη αυτή η σημερινή ημερίδα είναι **ιστορική** για τον αθλητισμό στην πόλη μας.

Σήμερα θα μας δοθεί η ευκαιρία **να προβάλλουμε το πραγματικό μας πρόσωπο,** αυτό που βιώνουμε καθημερινά σαν εργάτες του αθλητισμού, ένα πρόσωπο που συχνά συγχέεται – σκόπιμα ή όχι – με το πρόσωπο του «επαγγελματικού» αθλητισμού, δηλαδή με άλλες πρακτικές – υπόγειες ή υπέργειες - εμπορευματικού χαρακτήρα.

Θα μιλήσουμε για την αθλητικό-κοινωνική ταυτότητά μας, όπως έχει διαμορφωθεί τις τελευταίες δεκαετίες, θα μιλήσουμε για τις ανάγκες ανάπτυξης των αθλητικών υποδομών της πόλης, οι οποίες σύμφωνα με τις επίσημες εκτιμήσεις του Δήμου μας καλύπτονται σε ποσοστό μόλις 15%, θα μιλήσουμε για την σχέση του Δήμου μας με τα ερασιτεχνικά σωματεία, όπως έχει διαμορφωθεί επί δεκαετίες με την επιχορήγηση και την δωρεάν παραχώρηση της χρήσης των αθλητικών χώρων και θα μιλήσουμε τέλος για την σχέση των σωματείων με την τοπική κοινωνία, όπως αυτή εκφράζεται με τα σχολεία , τις επιχειρήσεις, τους τοπικούς συλλόγους και τους πολιτιστικούς φορείς.

Σας καλωσορίζουμε λοιπόν και δίνουμε την σκυτάλη της ημερίδας στον διακεκριμένο δημοσιογράφο και συνδημότη μας **Ζαχαρία Σώκο**, τον οποίο ευχαριστούμε θερμά για την ευγενική προσφορά του.